Document ID: 32015D0347

A BIZOTTSÁG (EU) 2015/347 VÉGREHAJTÁSI HATÁROZATA
(2015. március 2.)
az 549/2004/EK rendelet értelmében benyújtott nemzeti tervekben vagy funkcionális légtérblokkokra vonatkozó tervekben foglalt bizonyos célok és a második referencia-időszakra meghatározott uniós szintű teljesítménycélok közötti összhang hiányáról és e célok felülvizsgálatára vonatkozó ajánlások meghatározásáról
(az értesítés a C(2015) 1263. számú dokumentummal történt)
(Csak a bolgár, a cseh, a német, a görög, a spanyol, a francia, a horvát, az olasz, a magyar, a máltai, a holland, a portugál, a román, a szlovén és a szlovák nyelvű szöveg hiteles)
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az egységes európai égbolt létrehozására vonatkozó keret megállapításáról szóló, 2004. március 10-i 549/2004/EK európai parlamenti és tanácsi rendeletre (keretrendelet) (1) és különösen annak 11. cikke (3) bekezdésének c) pontjára,
mivel:
(1)
Az 549/2004/EK rendelet értelmében a tagállamoknak nemzeti terveket vagy funkcionális légtérblokkokra (a továbbiakban: „FAB”) vonatkozó terveket, és ezen belül kötelező érvényű nemzeti célkitűzéseket vagy FAB-szintű célkitűzéseket kell elfogadniuk, amelyek biztosítják az uniós szintű teljesítménycélokkal való összhangot. Az említett rendelet arról is rendelkezik, hogy a Bizottságnak a rendelet 11. cikke (6) bekezdésének d) pontja alapján értékelnie kell e célkitűzések megfelelőségét, és hogy a Bizottság ajánlásokat adhat ki abban az esetben, ha úgy találja, hogy az említett kritériumok nem teljesülnek. Az erre vonatkozó részletes szabályokat a 390/2013/EU bizottsági végrehajtási rendelet (2) határozza meg.
(2)
A „biztonság”, a „környezet”, a „kapacitás” és a „költséghatékonyság” fő teljesítményterületek tekintetében a második referencia-időszakra (2015-2019) szóló uniós szintű teljesítménycélokat a 2014/132/EU bizottsági végrehajtási határozat (3) jelölte ki.
(3)
A tagállamok 2014. július 1-jéig benyújtották a Bizottságnak teljesítményterveiket - minden esetben FAB-szinten. Több esetben először csak tervezet került benyújtásra. Ezenkívül több tervet is utólag módosítottak kiegészítésekkel vagy helyesbítésekkel, melyek közül a legkésőbbi 2015. január 9-i keltezésű. Az értékelésnél a Bizottság a legújabb benyújtott információkat vette alapul.
(4)
A teljesítmény-felülvizsgálati szerv, amely a 390/2013/EU végrehajtási rendelet 3. cikke alapján arra kapott megbízást, hogy a teljesítményrendszer végrehajtása terén támogassa a Bizottságot, 2014. október 7-én benyújtotta a Bizottságnak előzetes értékelő jelentését, 2014. december 15-én pedig e jelentés frissített változatát. A teljesítmény-felülvizsgálati szerv ezenfelül a nemzeti felügyeleti hatóságok által a 390/2013/EU végrehajtási rendelet 18. cikkének (4) bekezdése alapján benyújtott, a teljesítménytervek és -célok ellenőrzésével kapcsolatos információkon alapuló jelentéseket is eljuttatott a Bizottsághoz.
(5)
A „kapacitás” fő teljesítményterületre vonatkozóan a Bizottság - a 390/2013/EU végrehajtási rendelet IV. mellékletének 4. pontjában leírt elvekkel összhangban - megvizsgálta a tagállamok által az útvonali légiforgalomáramlás-szervezéssel (ATFM) kapcsolatos késésre vonatkozóan benyújtott teljesítménycélok megfelelőségét; ehhez a hálózatkezelő által kiszámított és a hálózatműködtetési terv (2014-2018/2019) legújabb, 2014. júniusi verziójában (a továbbiakban: „hálózatműködtetési terv”) rögzített, az egyes FAB-kra vonatkozó kapacitás-referenciaértékeket használta fel, amelyek alkalmazása uniós szinten biztosítja az uniós teljesítménycél elérését. Az értékelés kimutatta, hogy a Belgium, Luxemburg, Franciaország, Németország és Hollandia által a FABEC, az Ausztria, Horvátország, Cseh Köztársaság, Magyarország, Szlovákia és Szlovénia által a FABCE, a Ciprus, Görögország, Olaszország és Málta által a Blue Med FAB, a Bulgária és Románia által a Danube FAB, valamint a Portugália és Spanyolország által az SW FAB tekintetében benyújtott célok nem felelnek meg az egyes referenciaértékeknek, ezért nincsenek összhangban a vonatkozó uniós szintű teljesítménycéllal.
(6)
A „költséghatékonyság” fő teljesítményterületre vonatkozóan a Bizottság - a 390/2013/EU végrehajtási rendelet IV. melléklete 1. pontjával összefüggésben értelmezett 5. pontjában leírt elvekkel összhangban - megvizsgálta a tagállamok által benyújtott, az útvonali szolgálatok megállapított egységköltségeiben kifejezett teljesítménycélok megfelelőségét, figyelembe véve az útvonali szolgálatok megállapított egységköltségeinek alakulását a második referencia-időszakban és az első és második referencia-időszak teljes időszakában (2012-2019), a szolgálati egységek számát (forgalmi előrejelzés) és az útvonali szolgálatok megállapított egységköltségeinek a hasonló működési és gazdasági környezettel rendelkező tagállamokéhoz viszonyított szintjét. Ez a vizsgálat kimutatta, hogy az Ausztria és a Szlovákia által a FABCE, a Belgium, Luxemburg, Franciaország, Németország és Hollandia által a FABEC, valamint az Olaszország által a Blue Med FAB tekintetében benyújtott célok a következő okok miatt nincsenek összhangban a vonatkozó uniós szintű teljesítménycéllal.
(7)
Ausztria esetében a célkitűzések az útvonali szolgálatok megállapított egységköltségeinek a második referencia-időszakra tervezett évi átlagos 3,5 %-os csökkentésén alapulnak. Noha ez kissé meghaladja az útvonali szolgálatok megállapított átlagos uniós egységköltségeinek csökkentési célkitűzését (- 3,3 % évente), az első és második referencia-időszakra együttesen tervezett csökkentés alatta marad az uniós szintű trendnek (- 1,1 % évente, szemben az évi 1,7 %-kal). Ezenfelül a célok az útvonali szolgálatok megállapított költségeinek olyan tervezett értékén alapulnak a második referencia-időszak kezdetén, amelyek 8 %-kal magasabbak az útvonali szolgálatok 2013-as évben ténylegesen jelentett költségeinél. Következésképpen a költséghatékonyságnak az első referencia-időszakban elért javulása nem került megfelelőképpen figyelembevételre a második referencia-időszak céljainak megállapításánál. Ezenfelül a 2019-re vonatkozó célkitűzés az útvonali szolgálatok olyan megállapított egységköltségein alapul, amelyek jelentősen magasabbak (+ 20 %), mint az útvonali szolgálatok átlagos megállapított egységköltségei az Ausztriához hasonló működési és gazdasági környezettel rendelkező tagállamokban, valamint 19 %-kal magasabbak a 2019-re vonatkozó uniós szintű teljesítménycélnál.
(8)
Szlovákia esetében a célkitűzések az útvonali szolgálatok megállapított egységköltségeinek a második referencia-időszakra tervezett évi átlagos 2,6 %-os csökkentésén alapulnak. Ez elmarad az útvonali szolgálatok megállapított átlagos egységköltségeinek uniós szintű csökkentési célkitűzésétől (- 3,3 % évente). Noha az első és második referencia-időszak egészére vonatkozóan az útvonali szolgálatok megállapított egységköltségeinek tervezett csökkentése kissé magasabb az uniós trendnél (- 2,1 % évente, szemben az évi 1,7 %-kal), a 2019-re vonatkozó célkitűzés az útvonali szolgálatok olyan megállapított egységköltségein alapul, amelyek jelentősen magasabbak (+ 18,6 %), mint az útvonali szolgálatok átlagos megállapított egységköltségei Szlovákiához hasonló működési és gazdasági környezettel rendelkező tagállamokban.
(9)
Belgiumnak és Luxemburgnak közös díjszámítási körzete van. Az ő esetükben a célkitűzések az útvonali szolgálatok megállapított egységköltségeinek a második referencia-időszakra tervezett csupán évi átlagos 0,2 %-os csökkentésén alapulnak. Ez jelentősen elmarad az útvonali szolgálatok megállapított átlagos egységköltségeinek uniós szintű csökkentési célkitűzésétől (- 3,3 % évente). Továbbá az első és második referencia-időszak egészére vonatkozóan az útvonali szolgálatok tervezett megállapított átlagos egységköltségei nem csökkennek az uniós trenddel párhuzamosan (- 0,4 %, szemben a - 1,7 %-kal). Ezenfelül a 2019-re vonatkozó célkitűzés az útvonali szolgálatok olyan megállapított egységköltségein alapul, amelyek magasabbak (+ 3,7 %), mint az útvonali szolgálatok átlagos megállapított egységköltségei a Belgiumhoz és Luxemburghoz hasonló működési és gazdasági környezettel rendelkező tagállamokban, valamint mintegy 27 %-kal magasabbak a 2019-re vonatkozó uniós szintű teljesítménycélnál.
(10)
Franciaország esetében a célkitűzések az útvonali szolgálatok megállapított egységköltségeinek a második referencia-időszakra tervezett csupán évi átlagos 0,7 %-os csökkentésén alapulnak. Ez jelentősen elmarad az útvonali szolgálatok megállapított átlagos egységköltségeinek uniós szintű csökkentési célkitűzésétől (- 3,3 % évente). Továbbá az első és második referencia-időszak egészére vonatkozóan az útvonali szolgálatok tervezett megállapított átlagos egységköltségei nem csökkennek az uniós trenddel párhuzamosan (- 0,2 %, szemben a - 1,7 %-kal). Ezenfelül a célok az útvonali szolgálatok megállapított költségeinek olyan tervezett értékén alapulnak a második referencia-időszak kezdetén, amelyek 6,2 %-kal magasabbak az útvonali szolgálatok 2013-as évben ténylegesen jelentett költségeinél. Következésképpen a költséghatékonyságnak az első referencia-időszakban elért javulása nem került megfelelőképpen figyelembevételre a második referencia-időszak céljainak megállapításánál. Noha a 2019-re vonatkozó célkitűzés az útvonali szolgálatok olyan megállapított egységköltségein alapul, amelyek kissé alacsonyabbak (- 2,8 %), mint az útvonali szolgálatok átlagos megállapított egységköltségei a Franciaországhoz hasonló működési és gazdasági környezettel rendelkező tagállamokban, ezek mintegy 23 %-kal magasabbak a 2019-re vonatkozó uniós szintű teljesítménycélnál.
(11)
Németország esetében a célkitűzések az útvonali szolgálatok megállapított egységköltségeinek a második referencia-időszakra tervezett évi átlagos 1,1 %-os csökkentésén alapulnak. Ez jelentősen elmarad az útvonali szolgálatok megállapított átlagos egységköltségeinek a második referencia-időszakra vonatkozó uniós szintű csökkentési célkitűzésétől (- 3,3 % évente). Továbbá az első és második referencia-időszak egészére vonatkozóan az útvonali szolgálatok megállapított átlagos egységköltségei nem csökkennek párhuzamosan az uniós trenddel, hanem növekszenek (+ 0,7 %, szemben a - 1,7 %-kal). Ezenfelül a 2019-re vonatkozó célkitűzés az útvonali szolgálatok olyan 2019-re megállapított egységköltségein alapul, amelyek jelentősen magasabbak (+ 26,6 %), mint az útvonali szolgálatok átlagos megállapított egységköltségei a Németországhoz hasonló működési és gazdasági környezettel rendelkező tagállamokban, valamint 52 %-kal magasabbak a 2019-re vonatkozó uniós szintű teljesítménycélnál.
(12)
Hollandia esetében a célkitűzések az útvonali szolgálatok megállapított egységköltségeinek a második referencia-időszakra tervezett csupán évi átlagos 0,3 %-os csökkentésén alapulnak. Ez jelentősen elmarad az útvonali szolgálatok megállapított átlagos egységköltségeinek uniós szintű csökkentési célkitűzésétől (- 3,3 % évente). Továbbá az első és második referencia-időszak egészére vonatkozóan az útvonali szolgálatok tervezett megállapított átlagos egységköltségei nem csökkennek az uniós trenddel párhuzamosan (- 0,3 %, szemben a - 1,7 %-kal). Noha a 2019-re vonatkozó célkitűzés az útvonali szolgálatok olyan megállapított egységköltségein alapul, amelyek kissé alacsonyabbak, mint az útvonali szolgálatok átlagos megállapított egységköltségei a Hollandiához hasonló működési és gazdasági környezettel rendelkező tagállamokban (- 3,7 %), ezek 18 %-kal magasabbak a 2019-re vonatkozó uniós szintű teljesítménycélnál.
(13)
Olaszország esetében a célkitűzések az útvonali szolgálatok megállapított egységköltségeinek a második referencia-időszakra tervezett évi átlagos 2,8 %-os csökkentésén alapulnak. Ez nem felel meg az útvonali szolgálatok megállapított átlagos egységköltségeinek uniós szintű csökkentési célkitűzésének (- 3,3 % évente). Továbbá az első és második referencia-időszak összességére vonatkozóan az útvonali szolgálatok tervezett megállapított átlagos olaszországi egységköltségei nem csökkennek párhuzamosan az uniós trenddel (- 1,4 %, szemben a - 1,7 %-kal). Ezenfelül a 2019-re vonatkozó célkitűzés az útvonali szolgálatok olyan megállapított egységköltségein alapul, amelyek jelentősen magasabbak (+ 16,6 %), mint az útvonali szolgálatok átlagos megállapított egységköltségei az Olaszországhoz hasonló működési és gazdasági környezettel rendelkező tagállamokban, valamint 25 %-kal magasabbak a 2019-re vonatkozó uniós szintű teljesítménycélnál.
(14)
Ezért indokolt, hogy a Bizottság ajánlásokat adjon az érintett tagállamok által megvalósítandó azon szükséges intézkedésekre, amelyekkel biztosítható, hogy a nemzeti felügyeleti hatóságok az e határozatban felsorolt inkonzisztenciákat feloldó felülvizsgált teljesítménycélokat javasoljanak. Az 549/2004/EK rendelet és a 390/2013/EU végrehajtási rendelet szerint ezután az érintett tagállamoknak el kell fogadniuk a felülvizsgált teljesítménycélokat, és azokat az e határozatról szóló értesítés időpontjától számított négy hónapon belül be kell jelenteniük a Bizottságnak.
(15)
A „kapacitás” fő teljesítményterületre vonatkozó teljesítménycélokkal kapcsolatos inkonzisztenciák feloldásához legalább azt biztosítani kell, hogy a felülvizsgált teljesítménycélok megfeleljenek a hálózatműködtetési tervben meghatározott, a kapacitásra vonatkozó FAB referenciaértékeknek. Ha a hálózatműködtetési terv az FAB referenciaértékeinek betartását biztosító javító vagy enyhítő intézkedéseket határoz meg, az érintett tagállamoknak azokat is figyelembe kell venniük a teljesítménycélok felülvizsgálata során.
(16)
A „költséghatékonyság” fő teljesítményterületre vonatkozó teljesítménycélokkal kapcsolatos inkonzisztenciák feloldásához - Ausztria, Szlovákia, Belgium, Luxemburg, Franciaország, Németország és Olaszország tekintetében - az útvonali szolgálatok megállapított egységköltségeiben kifejezett költséghatékonysági teljesítménycélokat lefelé kell módosítani, hogy azok összhangban legyenek az útvonali szolgálatok megállapított átlagos egységköltségeinek uniós szintű csökkentésével a második referencia-időszakban és az első és második referencia-időszak teljes időszakában.
(17)
Ezenfelül a költséghatékonysági teljesítménycélok felülvizsgálatával egyidejűleg az azok alapját képező forgalmi előrejelzéseket is felül kell vizsgálni. Figyelembe véve a forgalom 2014-ben megfigyelt növekedését, a Belgium, Luxemburg, Franciaország, Németország és Hollandia esetében a második referencia-időszakra előrejelzett szolgálati egységek számát növelni kell. Ezzel szemben Olaszországnak a tényleges forgalmi számok ismeretében csökkentenie kell a második referencia-időszakra előrejelzett szolgálati egységek számát.
(18)
A Bizottság a 390/2013/EU végrehajtási rendelet 14. cikkének (3) bekezdésével összhangban konzultált az érintett tagállamokkal az e határozatban foglalt ajánlásokról.
(19)
Az e határozatban előírt intézkedések összhangban vannak az egységes égbolttal foglalkozó bizottság véleményével,
ELFOGADTA EZT A HATÁROZATOT:
1. cikk
A mellékletben felsorolt, az 549/2004/EK rendelet alapján benyújtott teljesítménytervekben szereplő célok nincsenek összhangban a 2014/132/EU végrehajtási határozatban a második referencia-időszakra meghatározott uniós szintű teljesítménycélokkal.
2. cikk
Indokolt, hogy Ausztria, a Cseh Köztársaság, Horvátország, Magyarország, Szlovénia és Szlovákia a FABCE, Belgium, Luxemburg, Franciaország, Németország és Hollandia a FABEC, Ciprus, Olaszország, Görögország és Málta a Blue Med FAB, Bulgária és Románia a Danube FAB, valamint Portugália és Spanyolország az SW FAB tekintetében megtegyék a szükséges intézkedéseket annak biztosítására, hogy nemzeti felügyeleti hatóságaik felülvizsgált teljesítménycélokat javasoljanak a 3. és 4. cikknek megfelelően.
3. cikk
Az Ausztria, Horvátország, a Cseh Köztársaság, Magyarország, Szlovákia és Szlovénia által a FABCE, a Belgium, Luxemburg, Franciaország, Németország és Hollandia által a FABEC, a Ciprus, Görögország, Olaszország és Málta által a Blue Med FAB, a Bulgária és Románia által a Danube FAB, valamint a Portugália és Spanyolország által az SW FAB tekintetében benyújtott, a „kapacitás” fő teljesítményterületre vonatkozó teljesítménycélokat lefelé kell módosítani. E teljesítménycéloknak legalább a hálózatműködtetési tervben meghatározott, az egyes FAB-kra vonatkozó referenciaértékekkel összhangban kell lenniük. Ha a hálózatműködtetési terv javító és enyhítő intézkedéseket határoz meg, azokat is figyelembe kell venni a teljesítménycélok felülvizsgálata során.
4. cikk
Az Ausztria és Szlovákia által a FABCE, a Belgium, Luxemburg, Franciaország, Németország és Hollandia által a FABEC, valamint az Olaszország által a Blue Med FAB tekintetében benyújtott, a „költséghatékonyság” fő teljesítményterületre vonatkozó, az útvonali szolgálatok megállapított egységköltségeiben kifejezett teljesítménycélokat olyan mértékben kell lefelé módosítani, hogy azok összhangban legyenek az útvonali szolgálatok megállapított átlagos egységköltségeinek uniós szintű csökkentésével a második referencia-időszakban, valamint, ahol ez még nem áll fenn, az első és második referencia-időszak teljes időszakában. A lefelé módosítás keretében a második referencia-időszakra vonatkozóan csökkenteni kell az útvonali szolgálatok megállapított költségeit, valamint Belgium, Luxemburg, Franciaország, Németország, Hollandia és Olaszország esetében felül kell vizsgálni az előrejelzett szolgálati egységek számát.
5. cikk
Ennek a határozatnak a címzettje a Belga Királyság, a Bolgár Köztársaság, a Cseh Köztársaság, a Németországi Szövetségi Köztársaság, a Görög Köztársaság, a Spanyol Királyság, a Francia Köztársaság, a Horvát Köztársaság, az Olasz Köztársaság, a Ciprusi Köztársaság, a Luxemburgi Nagyhercegség, Magyarország, a Máltai Köztársaság, a Holland Királyság, az Osztrák Köztársaság, a Portugál Köztársaság, Románia, a Szlovén Köztársaság és a Szlovák Köztársaság.
Kelt Brüsszelben, 2015. március 2-án.

Labels: 8
4